**Článok I. Všeobecné ustanovenia**

Katedra dejín práva Právnickej fakulty Trnavskej univerzity v Trnave (ďalej len „katedra“), sídliaca v priestoroch Právnickej fakulty na Kollárovej ulici č. 10 v Trnave v Slovenskej republike, vydáva vedecké, ako aj odborné publikácie v elektronickej forme (ďalej len „publikácie“). Publikácie sa tematicky zameriavajú na slovenské a svetové dejiny štátu a práva a ich presahy do všeobecnej teórie štátu a práva ako základu právnej vedy, ako aj do jednotlivých odvetví pozitívneho verejného a súkromného práva.

Všetky publikácie sú recenzované a to buď jednoduchou formou recenzného konania alebo v dvojstranne anonymnom recenznom konaní, a to najmenej troma nezávislými recenzentmi. Katedra vydáva periodickú publikáciu – pravidelne raz ročne recenzovaný vedecký zborník Právno-historické trendy a výhľady, ako aj rôzne neperiodické publikácie. Publikácie sú zverejňované na oficiálnej internetovej stránke, ktorou je: ... Na tejto stránke sa publikácie ponúkajú čitateľskej verejnosti v bežnom grafickom rozhraní.

Publikácie katedry sú písané spravidla v slovenskom jazyku, pričom však sú vždy opatrené súhrnmi v cudzom jazyku.

Publikácie katedry ponúkajú podnetnú a inšpiratívnu platformu pre komunikáciu na úrovni odbornej aj občianskej verejnosti, a rovnako aj pre vedecké a spoločensky prínosné riešenia mnohých právnych otázok spojených s dejinami štátu a práva.

**Článok II. Zodpovednosť a vydávanie publikácií**

Katedra prijíma a publikuje výhradne iba pôvodné, doposiaľ nepublikované texty, ktoré sú vlastným dielom autorov. Autori textov vedecky či pedagogicky pôsobia v zodpovedajúcich vedných oblastiach a majú ukončené zodpovedajúce akademické vzdelanie na úrovni minimálne druhého stupňa vysokoškolského štúdia.

V súlade s vyššie uvedeným ustanovením sa automaticky so zodpovedajúcim odôvodnením zamietajú texty už preukázateľne publikované, ako aj texty, ktoré napĺňajú skutkovú podstatu plagiátu či neoprávneného, respektíve nezákonného zásahu do autorského práva podľa autorského zákona v platnom znení.

Informácie pre autorov zverejnené na stránke sú záväzné. Uprednostňovanie cudzích jazykov v textoch je vítané.

Publikácie sú vydávané výhradne bez akéhokoľvek nároku autorov na autorský honorár. Predloženie príspevkov na publikáciu posudzuje katedra ako prejav vôle autorov, ktorým autori vedome a dobrovoľne súčasne:

* prejavujú svoj súhlas s uverejnením predloženého príspevku v printovej ako aj elektronickej forme na elektronickej stránke katedry;
* potvrdzujú, že príspevok je ich pôvodným, doposiaľ nepublikovaným dielom;
* potvrdzujú svoj súhlas s uvedením ich pracoviska a kontaktnej e-mailovej adresy v rubrike „Kontakty na autorov“.

**Článok III. Recenzné konanie**

Posudzovanie zaradenia príspevkov na publikáciu sa uskutočňuje nezávisle a nestranne a to buď formou jednoduchého recenzného konania alebo na základe obojstranne anonymného recenzného konania.

Zápis o výsledkoch obojstranne anonymného recenzného konania sa vykonáva a archivuje na štandardizovaných formulároch.

Súhrnnú informáciu o výsledku obojstranne anonymného recenzného konania, spolu s usmernením ohľadom ďalšieho postupu, obdržia predkladatelia príspevkov prostredníctvom e-mailovej odpovede bezodkladne po doručení vyhotovených recenzných posudkov a záverečnom posúdení výsledkov recenzného konania redakčnou radou.

Príspevky sa so zodpovedajúcim písomným odôvodnením automaticky zamietajú v prípadoch, pokiaľ:

* autor príspevku preukázateľne nemá ukončené úplné vysokoškolské vzdelanie, t. j. vysokoškolské vzdelanie druhého stupňa;
* príspevok preukázateľne nezodpovedá minimálnym štandardom a štandardným kritériám vedeckej etiky, ktoré sa kladú a sú všeobecne vedeckou verejnosťou a vedeckou obcou uznávané vo vzťahu k príspevkom danej kategórie (štúdie, eseje, recenzie publikácií, informácie alebo správy), či už z hľadiska rozsahu, náplne, metodologických východísk, použitej metodológie, a podobne, ako aj z hľadiska správneho, úplného a vedecky korektného uvádzania všetkých použitých bibliografických odkazov.

**Článok IV. Vyhlásenie o pristúpení ku kódexom a zásadám publikačnej etiky Komisie pre publikačnú etiku**

Katedra v plnej miere uplatňuje a dodržiava kódexy a zásady publikačnej etiky Komisie pre publikačnú etiku (Committee on Publication Ethics COPE) zverejnené na webovej stránke Komisie pre publikačnú etiku http://publicationethics.org/. Uvedené zásady a pravidlá publikačnej etiky sú záväzné pre autorov príspevkov, katedru, redaktorov a editorov, recenzentov príspevkov, ako aj vydavateľa publikácii katedry.

**Článok V. Nezávislosť a nestrannosť**

Publikácie sú nezávislým a nestrannými vedeckými textami.

**Článok VI. Rozhodný právny poriadok**

Publikácie a všetky s nimi súvisiace právne skutočnosti a právne úkony sa riadia právnym poriadkom Slovenskej republiky.